Сирием къикIыжахэр гулъытэншэ хъуркъым
Сирие Хьэрып Республикэм къикIыжа ди лъэпкъэгъухэр ди лъахэм щекIуэкI гъащIэм тыншу хэзэгъэжын щхьэкIэ Iуэхум щыхагъэгъуазэ дерс КъБР-м ХъыбарегъащIэ IэнатIэхэмкIэ, дин, жылагъуэ зэгухьэныгъэхэмкIэ и министерствэм Налшык къалэ щригъэкIуэкIащ. ЗэIущIэм хэтащ КъБР-м ЦIыхухэр лэжьыгъэкIэ къызэгъэпэщынымкIэ и къэрал комитетым и унафэщIым и къуэдзэ Гызыевэ Ларисэ, Егъэджэныгъэмрэ щIэныгъэмкIэ и министерствэм и къудамэм и унафэщI Темрокъуэ Иринэ, Лэжьыгъэмрэ социальнэ зыужьыныгъэмкIэ министерствэм и лэжьакIуэ Къущхьэбий Артур сымэ.
КъэкIуэжахэр жылагъуэм ядекIуэкIыфын, псэуфын папщIэ хабзэхэм фIыуэ щыгъуазэу щытын хуейщ. Япэ дерсым и къалэн нэхъыщхьэу щытар ди хэкуэгъухэм я хуитыныгъэхэмрэ шэсыпIэхэмрэ нэсу ягурыгъэIуэнырщ. КъищынэмыщIауэ, ахэр гугъу езыгъэхьхэм ящыщщ Урысейм и къэралыбзэр зэрамыщIэр. Абы хэкIыпIэ къыхуагъуэтащ — ди къуэшхэм урысыбзэмрэ адыгэбзэмрэ щрагъэдж Налшык къалэ дэт курыт еджапIэ №8-мрэ Дунейпсо Адыгэ Хасэм и хэщIапIэмрэ.
Гызыевэ Ларисэ ди лъэпкъэгъухэм зэпкърыхауэ яжриIащ къэзыгъэзэжахэм ящыщ дэтхэнэ зыми, Урысейм и цIыхум хуэдэ дыдэу, социальнэ ахъшэхэр зэрыратынур, мылажьэхэм пособие щхьэхуэ къэралым къыIах зэрыхъунур, IэщIагъэ гуэрым зыхуэгъэсэнымкIэ къэрал программэхэм хыхьэн зэрыхуейр, щIэныгъэ, IэщIагъэ зрагъэгъуэтыным, лэжьапIэ увыным теухуауэ яIэ Iэмалхэр, нэгъуэщIхэри.
Бынунагъуэшхуэхэм защIигъэкъуэнущ КъБР-м Лэжьыгъэмрэ социальнэ зыужьыныгъэмкIэ и министерствэми. Сабиищ е нэхъыбэ зыпIхэм пособие хэхахэр иратынущ, льготэ гуэрхэр яIэнущ. Апхуэдэу зи ныбжь хэкIуэтахэр республикэм и социально-реабилитационнэ центрхэм екIуалIэ хъунущ. Илъэси 7-м щегъэжьауэ 14-м нэс зи ныбжь цIыкIухэми «Лэгъупыкъу» сабий реабилитационнэ центрым и бжэхэр яхузэIухащ.
Къэзыгъэзэжахэм лэжьыгъэшхуэ ядрегъэкIуэкI Егъэджэныгъэмрэ щIэныгъэмкIэ министерствэми. Дызэрыт зэманым абыхэм я сабии 108-рэ республикэм и курыт школхэм щоджэ. Абыхэм ящыщу 101-р — Налшык къалэ, цIыкIуитIыр — Кременчуг-Константиновскэ, тхур Благовещенскэ къуажэхэм дэт школхэм щIэсщ. НэхъыжьыIуэхэм я гугъу пщIымэ, мы гъэм еджапIэ нэхъыщхьэ щIэтIысхьэну зызыгъэхьэзырхэм Зыуэ щыт къэрал экзаменхэр программэ щхьэхуэкIэ ятынущ.
Дерсым и кIэухым хьэщIэхэри бысымхэри зэгурыIуащ зи хэку къэзыгъэзэжахэр Iуэхум щыхагъэгъуазэ апхуэдэ зэIущIэхэр щIэх-щIэхыурэ ирагъэкIуэкIыну.
Дохъушокъуэ Синэ.
